অ্যাভনের ছোট সোঁতার ধারে মহাকবির জীবন নদীর যে উৎস শুরু হয়েছিল তা পরিপূর্ণতা পেলো লণ্ডনে টেমসের ধারে, দ্য গ্লোবে। আজকের ঝাঁ চকচকে পথ প্রান্তর, সবুজ গাছের ছায়ায় ঢাকা টেমসের শান্ত বুলেভার্ড, মরশুমি ফুলের কেয়ারি করা ফুটপাথে রঙবেরঙের ছাতার ছায়ায় মনোলোভা ক্যাফের মধুর হাতছানি, পর্য্যটককুলের অন্যতম আকর্ষণ ‘লণ্ডন আই’ — এসবের মাঝে চিরকালের মতন হারিয়ে গেছে উইলিয়াম শেক্সপীয়রের কর্মক্ষেত্র, দেখা-চেনার পুরনো সেই সাউথ ব্যাঙ্ক। যে সাউথ ব্যাঙ্ক ছিল জঙ্গঁল ঝোপ ঝাড়ে ভরা, কদর্য নোংরা এক নিম্ন জলাভূমি। বেশীর ভাগ জেলেদের গ্রাম। বৃষ্টির জলে কাদায় মাখা। টেমসের সিঁড়িগুলো জন্তু জানোয়ারের পূরীষ আর অশিক্ষিত মানুষগুলোর প্রস্রাবের উগ্র গন্ধে ভরা। অথচ এই সাউথ ব্যাঙ্কেই ছিল সংস্কৃতি জগতের পীঠস্থান রঙ্গঁনাট্যালয় ‘দ্য গ্লোব’, যার সঙ্গেঁ কালজয়ী অনন্য প্রতিভার অধিকারী উইলিয়াম শেক্সপীয়রের নাম অঙ্গাঁঙ্গীঁভাবে জড়িত। এই গ্লোবের ছত্রছায়ায় শেক্সপীয়রের প্রতিভা পূর্ণ বিকশিত হয়ে শতধারায় বিচ্ছুরিত হয়েছিল সারা বিশ্বে।